የጎማ ወረዳ ልማት ህብረተሰቡን እያነቃቃ መሆኑ ተገለፀ
አጋሮ፡- በኦሮሚያ ክልል ጅማ ዞን ጎማ ወረዳ እየተካሄደ ያለው የልማት ሥራ ህብረተሰቡን እያነቃቃና የወረዳው ህዝብም በራሱ ተነሳሽነት የልማት ሥራዎችን እያከናወነ መሆኑን የወረዳው ዋና አስተዳዳሪ አቶ ቶፊቅ ራያ ገለፁ፡፡ 
ዋና አስተዳዳሪው አቶ ቶፊቅ በተለይ ለኢትዮጵያ ፕሬስ ድርጅት እንደገለፁት፤ከወረዳው የልማት ሥራዎች መካከል ከጅማ-አጋሮ-ዴዴሳ እየተገነባ ያለው የ75 ኪሎ ሜትር መንገድ እንዲሁም የጅማ ዩኒቨርሲቲ የአጋሮ ካምፓስ ይጠቀሳሉ፡፡የልማት ሥራው የወረዳውን ህብረተሰብ እያነቃቃ ሲሆን፣የወረዳው ህብረተሰብም የልማት ሥራዎችን በተነሳሽነት እየሰራ ይገኛል፡፡
የጅማ – አጋሮ – ዴዴሳ መንገድ ግንባታ ባለፈው ዓመት መጀመሩን ጠቅሰው፣በሶስት ዓመት ውስጥ ይጠናቀቃል ተብሎ እንደሚጠበቅ ዋና አስተዳዳሪው አስታውቀዋል፡፡ ከወረዳዋ በብዙ ሺህ ቶን የሚገመት ቡና ለማዕከላዊ ገበያ እንደሚቀርብ ተናግረው፣የመንገዱ መሰራትና ቡናውም በተገቢው ሰዓት ለማዕከላዊ ገበያ መቅረቡ ፋይዳው ለወረዳዋ ብቻ እንዳልሆነም አመልክተዋል፡፡የውጭ ምንዛሪ በማስገኘት ለአገርም ጭምር ፋይዳ እንዳለውና አርሶ አደሩንም እንደሚያነቃቃ አመልክተዋል፡፡
እንደ አቶ ቶፊቅ ገለጻ፤የወረዳዋ ባለሀብቶች ተሽከርካሪ ገዝተው የትራንስፖርት አገልግሎት መስጠት ቢጀምሩም፣በመንገዱ መበላሸት ተሽከርካሪ ለአንድ ዓመት እንኳ ሊያገለግል አልቻለም፡፡በዚህ የተነሳም ህብረተሰቡ በትራንስፖርት ችግር ላይ ነው፡፡ወረዳው ከፍተኛ ኢኮኖሚ የሚንቀሳቀስበት ቢሆንም፣ይህን የሚሸከም የመንገድ መሰረተ ልማት ግን የለውም፡፡ 
የመንገዱ ግንባታ በመጀመሩ ትልቅ መነቃቃትን መፍጠሩን ጠቅሰው፣ መንገዱን መስራት ያስችል ዘንድ በተከናወነው የወሰን ማስከበር ሥራ ህብረተሰቡ ቤቱን ያለምንም ማቅማማት ማንሳቱ ሊያስመሰግነው እንደሚገባም አቶ ቶፊቅ ተናግረዋል፡፡
እንደ አቶ ቶፊቅ ገለፃ፤ የህብረተሰቡ የረጅም ጊዜ ጥያቄ የሆነው የጅማ ዩኒቨርሲቲ አጋሮ ካምፓስ ግንባታ ሌላው ህብረተሰቡን ያነቃቃው የልማት ሥራ ነው፡፡ግንባታው ከተጀመረ ስድስት ዓመት ተጠግቶታል፡፡በኮንትራክተሮች ችግር ለሁለት ዓመት ያህል ግንባታው ቢቋረጥም፣በአሁኑ ወቅት እየተጠናቀቀ ይገኛል፡፡በመጪው ዓመትም ተማሪዎችን ይቀበላል የሚል እምነት ተይዟል፡፡
የካምፓሱ መገንባት በርቀት ምክንያት ወደሌላ ስፍራ ሄደው ትምህርታቸውን መከታተል ላልቻሉ የህብረተሰብ ክፍሎች ወሳኝ መሆኑን ጠቅሰው፣ለአካባቢው ህብረተሰብም የሥራ እድል ለመፍጠር እንደሚያግዝ ተናግረዋል፡፡የማህበረሰብ አገልግሎት የሚሰጥበት ሁኔታ ሊኖር እንደሚችል እየታሰበ መሆኑን ጠቁመዋል፡፡ 
የወረዳው ህዝብም በራሱ ተነሳሽነት የልማት ሥራዎችን እያከናወነ መሆኑን ዋና አስተዳዳሪው ጠቅሰው፤ ባለፉት ሶስት ዓመታት ሶስት ሚሊዮን በሚጠጋ ብር በአንድ ቀበሌ መዋጮ የክረምትና የበጋ መንገድ መሰራቱን አመልክተዋል፡፡ይህም ህዝቡ ልማት ፈላጊ ብቻ ሳይሆን ፣የልማት ሥራ ደጋፊና ተባባሪ መሆኑን እንደሚያሳይ አስታውቀዋል፡፡
እርሳቸው እንደገለፁት፤ ከተወሰኑት በቀር በወረዳው ባሉ 41ዱም ቀበሌዎች በነዋሪዎችና በዩራፕ የክረምትና የበጋ መንገዶች ተገንብተዋል፡፡በግንባታዎቹም ወደ 41ዱም ቀበሌዎች በተሽከርካሪ መግባት ተችሏል፡፡ህብረተሰቡ ገንዘብ አዋጥቶ ለመንገድ ጥገና ግሬደር የገዛ ሲሆን፣ወደ አምስት አምቡላንሶችም ገዝቶ አገልግሎት ላይ አውሏል፡፡
አቶ ቶፊቅ እንዳሉት፣ በወረዳዋ የመብራት ችግርም ይታያል፡፡ህብረተሰቡ በራሱ ወጪ ትራንስፎርመር ገዝቶ መብራት ለማስገባት ቢጠይቅም፣በፍጥነት አልተተከለም፡፡በዚህ የተነሳም እስከ ሁለት ዓመት ድረስ እንዲቆይ ተገዷል፡፡ ትራንስፎርመር ቢቃጠል እስከ ሰባት ወር ድረስ ቶሎ ጥገናም ሆነ ለውጥ አይደረግም:: በወረዳው አንደኛው ቀበሌ መብራት የማስገባቱ ሥራ በ2007 ዓ.ም ቢጀመርም፣ እስካሁን ሽቦ አልተዘረጋም፡፡አዲስ ዘመን መጋቢት 22/2012
አስቴር ኤልያስ